
Број: 05-96-47/2024
Датум: 02.10.2024.год.
     Одјељење за стамбено комуналне послове и послове саобраћаја Градске управе Града Зворник, рјешавајући по захтјеву инвеститора Гаврић Иване из Челопека, за издавање еколошке дозволе за објекат штале за крупну стоку и сјеник који се налази у насељу Баљковица, град Зворник, од 09.08.2024.год., а на основу члана 85. и 89. Закона о заштити животне средине („Службени гласник Републике Српске“, број: 71/12, 79/15 и 70/20), као и члана 3. Правилника о постројењима која могу бити изграђена и пуштена у рад само ако имају еколошку дозволу („Службени гласник РС“, брoj 124/12) и члана 190. Закона о општем управном поступку („Службени гласник Републике Српске“, број: 13/02, 87/07, 50/10 и 66/18), доноси:

Р Ј Е Ш Е Њ Е
1. Даје се инвеститору Гаврић Ивани из Челопека, ЕКОЛОШКА ДОЗВОЛА за објекат штале за крупну стоку и сјеник који се налази у насељу Баљковица, град Зворник, на грађевинској парцели означеној као к.п. број: 2513  К.О. Незук.
2. Опис активности и постројења за које се издаје еколошка дозвола:
Намјена објекта јесте економски објекат-штала за крупну стоку и сјеник, објекат је сталног карактера, спратности П+0. Предвиђен је капацитет од 19 боксова за узгој телади и 46 боксова за узгој крава. Бруто површина објекта је 863,72 m2. Приступ будућем објекту је остварен макадамским прилазом парцели са локалног пута преко сусједне парцеле означене као к.п. број: 2514 К.О. Незук.
Еколошка дозвола се издаје зa:
· објекат штале, максималних димензија спрата 31,80 m x 17,50 m + измузиште и лактофриз 12,00 m x 7,10 m, 

· сјеник, максималних димензија 30,00 m x 6,00 m.
3. Инвеститор Гаврић Иванa из Челопека, дужнa је:
         3.1.  Да током изградње, рада и престанка рада предметног објекта, испуни обавезе заштите животне средине у складу са чланом 83. Закона о заштити животне средине („Службени Гласник РС“, број: 71/12, 79/15 и 70/20) тако:

· Да се предузму све одговарајуће превентивне мјере тако да се спречи загађивање и да се не проузрокује значајније загађење.

· Да се примјењују најбоље расположиве технике.

· Да избјегава продукцију отпада.

· Уколико долази до стварања отпада, количина ће се свести на најмању могућу мјеру или ће се вршити рециклажа или уколико то није технички или економски изводљиво, отпад се одлаже а да се при том избјегава или смањује било какав негативан утицај на животну средину.
· Да се енергија и природни ресурси ефикасно користе.

· Да се предузму неопходне мјере за спречавање несрећа и ограничавање њихових посљедица.

· Да се предузму неопходне мјере након престанка рада постројења да би се избјегао било какав ризик од загађења и да би се локација на којој се постројење налази вратила у задовољавајуће стање.

          3.2. Уколико одговорно лице постројења, током трајања важења издате еколошке дозволе планира промјену природе или функционисања постројења или проширење постројења које може утицати на животну средину, дужан је о томе обавестити орган надлежан за издавање еколошке дозволе писаном обавијешћу, сходно чл. 96. Закона о заштити животне средине. 
3.3. Инвеститор Гаврић Иванa из Челопека, дужнa је да током рада и престанка рада предметног објекта, а у складу са достављеном документацијом за издавање еколошке дозволе, примјени мјере ублажавања негативних утицаја на животну средину, а посебно:
          3.4. Мјере за спријечавање, смањивање, ублажавање или санацију штетних утицаја у току изградње објекта: 

           3.4.1. Мјере, технологије и технике за спречавање, смањивање, ублажавање или санацију штетних утицаја на ваздух и буке

· Користити технички исправну механизацију.

· Радници морају користити заштитну опрему на раду.

· Током извођења радова вршити полијевање водом земљишта на евентуалним локацијама гдје може доћи до веће емисије прашине.

· Активности проводити у предвиђеним радним сатима.

· Грађевинске радове који би производили велику буку изводити у одређеним временским

· интервалима и према одговарајућим прописима и стандардима.

· Забранити коришћење грађевинских машина у ноћном периоду и ограничити их на радне сате и дане у седмици.

· Препорука грађевинским радницима јесте кориштење заштитне опреме против буке (заштита антифонима и штитницима за уши).

· У случају да поједине машине у току рада прекорачују дозвољене вриједности нивоа буке, потребно је забранити њихову употребу, односно користити модернију и технички исправну механизацију.

· Инвеститор је у обавези да од произвођача опреме, или од његовог заступника, захтијева да достави сву одговарајућу документацију о примјењеним конструктивним рјешењима и заштитној опреми против буке и вибрација.
         3.4.2. Мјере, технологије и технике за спречавање, смањивање, ублажавање или санацију штетних утицаја на воду и земљиште

· Придржавати се мјера за уређење простора у току извођења радова на изградњи постројења кроз услове наведене у рјешењима из области грађења односно у складу са Законом о уређењу простора и грађењу („Службени гласник Републике Српске“, број 40/13, 106/15, 3/16 и 84/19).

· Комплетан хумусни материјал скинути, депоновати и искористити за рекултивацију девастираних површина и санацију простора након уклањања градилишта.

· Користити технички исправну механизацију и превозна средства на градилиштима за транспорт опреме и материјала.

· Забрањено је вршити поправак механизације те замјену уља и досипање горива на локацији градилишта. Поправак истих вршити на одговарајућем наткривеном простору на за то предивђеној локацији.

· Забрањено је прати машине и возила у зони радова, а правилном организацијом радова и надзором минимизирати могућност инцидентног загађења воде због немарности особља.

· Смјештај свих возила и механизације која користе течно гориво, мора бити на адекватном и уређеном водонепропусном платоу уз строгу контролу евентуалног загађења пољопривредног земљишта усљед изливања нафте и нафтних деривата, моторних уља и слично, као и деградације осталог пољопривредног земљишта које није обухваћено пројектом. 

· За потребе радника обавезно поставити еколошке тоалете које ће редовно чистити. 

· По завршетку свих радова извршити демонтажу и уклањање свих објеката, а терен довести у првобитно стање.

· Обезбиједити возила која излазе са градилишта како не би дошло до расипања материјала и наношења блата на саобраћајнице.

· Отворене залихе грађевинских материјала (нпр. агрегати, пијесак и материјал за испуну) на градилишту морају бити покривени церадом или сличном тканином за вријеме кишне сезоне.

· Уља, мазива, течно гориво складиштити у затвореној амбалажи и приликом руковања избјегавати пролијевање и цурење.

· Спријечити акцидентна излијевања нафтних деривата у подземне воде/површинске воде.

· Поштовати законе, прописе и стандарде за сигурну употребу, руковање, складиштење и одлагање опасног отпада које настаје на локацији (зауљени апсорбенит, крпе за брисања и сл.).

· Ако се чувају на отвореном, контејнере треба обиљежити и производе ускладиштити у контејнере отпорне на временске утицаје, и под непропусном и наткривеном подлогом. 
· Осигурати довољну количину комерцијалног апсорбента за случај акцидентних излијевања опасних материја. Контаминирани апсорбент складиштити у намјенско затворено буре за опасан отпад.

           3.4.3. Мјере, технологије и технике за третман и управљање отпадом

· Отпад који настаје на локацији прикупљати и раздвајати на мјесту настанка у складу са Планом управљања отпадом и Правилником о категоријама, испитивању и класификацији отпада („Службени гласник Републике Српске“, број 19/15 и 79/18).
· Отпад, укључујући ископано земљиште и остатке, треба прописно збринути насипањем и уређењем.
· Приликом фазе изградње извођач радова треба да уведе у свој метод селективног дјеловања колико је то могуће. То ће омогућити уклањање отпада из исте категорије један по један чиме се олакшава рециклирање отпада за корисну поновну употребу и минимизирање оптерећења на депонијама.
· Грађевински отпад треба рециклирати или поново користити како би се осигурало да се материјали који би иначе били одложени као отпад што више поново употребљавали. У том смислу, извођач радова треба да се обавеже да ће грађевинске материјале преостале на крају изградње користити у другим пројектима. Дио отпада може се продати или донирати или рециклирати/поново употријебити.
· Обезбједити намјенске посуде, контејнере за све продуковане врсте отпада на локацији.

· Амбалажу прописно означити нивоом опасности те каталошком шифром и називом отпада.
· Уговарачи за отпад треба да имају дозволу за транспорт и одлагање отпада само на одобреним депонијама.
· Током транспорта отпада, треба га покрити како би се спријечила дисперзија на путу.
· Опасни отпад није дозвољено мијешати са другим чврстим отпадом, спаљивати или затрпавати у земљиште.

3.4.4. Мјере, технологије и технике за спречавање, смањивање, ублажавање или санацију штетних утицаја на флору и фауну
· Приликом извођења планираних радова треба строго водити рачуна да се што мање наруши стабилност екосистема.
· Користити постојећу мрежу путева и по заврштеку радова извршити њихову санацију.
· Забрањује се одлагање вишка материјала, бацање смећа и испуштање отпадог уља у околни простор.
· Користити аутохтоне врсте у озелењавају због очувања природног изгледа пејзажа.

3.4.5.  Мјере заштите здравља и социјалне заштите (здравствена заштита и санитација)

· Регулисати кретања транспортних средстава, контролисати исправност истих и тиме спријечити истицање нафте и нафтних деривата, рад мотора у мјесту и повећан ниво буке.
· Обезбиједити апсорбент (пијесак, пиљевина, пуцвали и сл) којим би се дјеловало на евентуално просуту нафту и нафтне деривате. Тако настали отпад третирати као опасан у сарадњи са овлаштеном организацијом.
· Претовар грађевинског материјала вршити на простору гдје је могуће покупити евентуално просути материјал.
· Обезбиједити хигијенско-техничке мјере заштите радника, радну одјећу и друге мјере личне и колективне заштите радника.
· Обезбиједити периодичне прегледе радника у надлежној установи.
· У оквиру заштите здравља радника и околног становништва спроводити мјере прописане Законом о раду („Службени Гласник Републике Српске“, број 1/16 и 66/18), а који се односи на безбједност и заштиту живота и здравља на раду, здравствену заштиту, у вези са Законом о заштити становништва од заразних болести („Службени гласник Републике Српске“, број 90/17 и 42/20).
· Обавеза инвеститора је да изврши обавјештавање уколико се појави било који негативан утицај на здравље људи и животну средину у току изградње предметног објекта у складу са законским одредбама Закона о заштити животне средине и надлежностима Министарства здравља и социјалне заштите Републике Српске.
3.5.    Мјере за смањивање штетних утицаја током експлоатације објекта 

3.5.1.    Заштита ваздуха и заштита од буке

· Манипулативне површине свакодневно чистити (уклањати инертни материјал, остатке хранидбених сировина и др.) и квасити водом у сушним периодима.

· Ради елиминисања непријатних мириса, вршити редовно чишћење накупљеног стајњака и простирке у објекту фарме посипати зеолитски препарат по поду стаје ради елиминисања или смањења непријатних мириса (снижавање концентрације NH3 и SО2).

· Забрањује се оснивање сточног гробља у кругу фарме или изван ње, а болесне и на болест сумљиве животиње на вријеме издвојити и поступати по препорукама ветеринара.
· Спроводити стални хигијенски и здравствени ветеринарски надзор у објекту. 

· Вршити редовну дезинфекцију, дезинсекцију и дератизацију на фарми.

· Течном стајњаку не додавати отпадно млијеко, јер то појачава интезитет непријатних мириса самога стајњака.

· Примјењивати оптималне технике храњења животиња (не додавати више протеина од прописаних), јер се разградњом неискориштених протеина у ђубриво интезивирају неугодни мириси.

· Редовним чишћењем објекат фарме се одржава чистим и сувим, те на тај начин смањује емисија амонијака и неугодних мириса.

· Редовно одржавање и сервисирање система за изгнојавање.
· Континуирано провјеравати динамику одвоза стајњака на пољопривредне површине.

· Редовно контролисати и одржавати у исправном стању систем и опрему за хлађење млијека због спречавања губитка расхладних гасова, а као расхладни медиј користити средства која не оштећују озонски омотач, у складу са Уредбом о искључивању супстанци које оштећују озонски омотач („Службени гласник Републике Српске”, број 94/05).

· На граничним површинама предметне локације, осим на граници према шумском појасу, извршити озелењавање и формирање растиња као природне баријере за спречавање ширења неугодних мириса који се преносе у околину фарме.

· Обезбиједити надзор над правилном манипулацијом стајским ђубривом приликом његовог транспорта, односно превоз вршити намјенским возилима у циљу спречавања ширења емисија непријатних мириса.
· Квалитет ваздуха на локацији мора бити у складу са Уредбом о вриједностима квалитета ваздуха („Службени гласник Републике Српске“ број 124/12).

· Употреба стајњака у пођубравању земљишта мора бити усклађена са реалном биљном

· потрошњом, ради спречавања емисије азотног оксида у атмосферу.

· Текуће стајско ђубриво до пољопривредних површина допремати у затвореним цистернама те исто одговарајућом техником унијети у земљиште непосредно након распростирања. 
· С обзиром да ће на фарми настајати и текуће и чврсто стајско ђубриво примјењивати и технику распростирања и уношења у земљиште тањирањем или орањем. Смањивањем површине ђубрива које је у контакту са ваздухом, смањује се губитак амонијака, а тиме и неугодан мирис.
· Стајско ђубриво аплицирати на пољопривредне површине за вријеме типичних мирних, хладних и облачних дана.

· Уређаји, опрема и други извори буке, који се користе или чија је употреба предвиђена током рада предметне фарме морају бити конструисани на начин да у вањској средини, на граници парцеле према најближим објектима становања, не емитује буку преко највишег дозвољеног нивоа вањске буке за трећу акустичну зону одређену Правилником.
· Испуњавати услове предвиђених Правилником о граничним вриједностима интензитета звука („Службени гласник Републике Српске“, број 02/23).

· Дуж границе парцеле стајског објекта (осим на граници према шумском појасу), формирати зелени појас жбунастог или дрвенастог растиња које задовољава критеријуме као што су брз раст, дужи вегетациони период.

3.5.2.    Заштита вода и земљишта
· Само пречишћене воде испуштати у крајњи реципијент у складу са Правилником о третману и одводњи отпадних вода за подручја градова и насеља гдје нема јавне канализације („Службени гласник РС“, број: 68/01) и Правилником о условима за испуштање отпадних вода у површинске воде  („Службени гласник РС“, број: 44/01).
· Санитарне и фекалне отпадне воде одводити у вишекоморну водонепропусну септичку јаму изграђену у складу са Правилником о третману и одводњи отпадних вода за подручја градова и насеља гдје нема јавне канализације („Службени гласник РС“, број: 68/01).
· Чишћење септичке јаме вршити најмање два пута годишње од стране овлаштене организације а по потреби и чешће и о томе водити уредну евиденцију, у складу са чл. 12. Правилника.
· Вода за напајање стоке мора да испуњава услове квалитета прописане Правилником о

· здравственој исправности воде намијењене за људску потрошњу („Службени гласник Републике Српске“, број: 88/17 и 97/18).

· Вршити редовне физичко-хемијске, микробиолошке и бактериолошке анализе воде за напајање говеда од стране овлаштене организације, као и анализе воде за пиће у складу са Правилником оздравственој исправности воде намијењене за људску потрошњу („Службени гласник Републике Српске“, број: 88/17 и 97/18).

· Течно стајско ђубриво или осока сакупљати у армирано-бетонској јами – осочари до одвожења на пољопривредне површине.
· Отпадне воде од прања опреме и објекта одводити преко сливних канала са потребним падом ка непропусном базену за сакупљање течног стајњака -осочара.

· Површине на којима се врши преузимање (утовар), као саставни дио резервоара за течни стајњак израдити као армиранобетонске непропусну површине у ширини и дужини колосијека довољног за кретање транспортних средстава која се користе за њихово преузимање.

· Нагиб површине на којима се врши преузимање (утовар) мора бити изведен да води са свих страна према централном одводу којим се дио евентуално просуте материје приликом утовара враћа у резервоар (осочару), а у непосредној близини овог мјеста обезбиједити воду за прање возила под притиском.

· Ђубриште или површину за ускладиштавање чврстог стајњака (чистог и мијешаног са сламом) извести на што већој удаљености у односу на стајски објекат, у складу са одредбама Правилника о просторно-техничким условима за смјештај гајених животиња, објектима и опреми у сточарству (“Службени гласник Републике Српске“,  број 100/15).

· Оборинске воде са кровних површина предметног објекта путем кишне канализације сеператно одводити у природни реципијент (околни терен).

· Оборинске воде са манипулативних површина не мијешати са отпадним водама које се

· продукују унутар стајског дијела. Ове воде одводити у природни реципијент (околни терен).

· Отпадне воде од прања лактофриза, измузишта и система за мужу крава прије њихове коначне диспозиције у непропусну сабирну јаму, преко сепаратне канализације одводити у „мастолов“ (хватач масти) на физички предтретман.
· У сарадњи са комуналним предузећем или другим овлаштеним оператером организовати редовно пражњење и чишћење сабирне јаме и мастолова.

· Редовно одржавање водоводне мреже, као и одржавање и контролисањем исправности система за изгнојавање, те система за одводњу отпадних вода.

· Није допуштена примјена стајњака:

· на 100 - 200 m удаљености од водозахвата
· на 25 m удаљености од бунар

· на 20 m удаљености од језера

· на 5 m удаљености од осталих водених токова
· на нагнутим теренима гдје се слијевају са површине

· на нагнутим теренима уз водоткове, с нагибом већим од 10%

· на удаљености мањој од 10 m од водених токова.

· Манипулативне површине изградити са коловозном конструкцијом прилагођеној предвиђеној фреквенцији и терету возила која се крећу на наведеној локацији и ефикасним одвођењем оборинске воде.

· Смјештај контејнера за сакупљање продукованог комуналног отпада, извршити на платоу са непропусним бетонским слојем.

· Базен за осоку (осочару) изградити са капацитетом да може прихватити шестомјесечну количину продукованог стајњака (у циљу потпуније нитрификације, хумификације стајњака).

· Осочара мора да буде непропусна да не би дошло до процуривања осоке у земљиште и подземне воде, мора бити онемогућен улазак оборинске воде у осочару, те спријечено испаравање осоке.

· Складиштење чврстог стајњака вршити на непропусној површини – ђубришту, на што већој удаљености од стајског објекта. Онемогућити да се чврсти стајњак растура по околини, осигурати да је подлога водонепропусна тј. да не губи осоку, спријечити улазак оборинских вода, те предузети мјере да се смањи могућност испаравања стајњака и ширења непријатних мириса.

· Вршити контролу исправности пољопривредне механизације, у сврху спречавања цурења моторног уља и дизел горива.

· За суво чишћење вањских манипулативних површина које се могу замастити или контаминирати као посљедица неконтролисаног цурења течног горива и уља из пољопривредне механизације и моторних возила која приступају на парцелу стајског објекта, обезбиједити индустријско гранулирано апсорбционо средство које не садржи токсичне или друге материје опасне по људе и животну средину. Употријебљено апсорпционо средство збринути као опасан отпад од стране овлаштене фирме за збрињавање опасног отпада.

· Према Правилнику о условима, начину и методама за испитивање плодности пољопривредног земљишта и утврђивање количине минералних ђубрива и пестицида („Службени гласник Републике Српске“, брoj: 26/14), а у циљу смањења губитка азота испирањем и испаравањем свакако се мора избјегавати:

· ђубрење течним и полутечним стајњаком на свим пољопривредним површинама без обзира на покривач, од 1. децембра до 1. марта,

· ђубрење течним и полутечним стајњаком расподјелом по површини без уношења на свим пољопривредним површинама, од 1.маја до 1. септембра,

· ђубрење чврстим стајњаком на свим пољопривредним површинама, од 1. маја до 1. септембра,

· У току једне календарске године пољопривредно газдинство може ђубрити пољопривредне површине стајским ђубривом до сљедећих граничних вриједности примјене азота (N):

· 210 kg/ha азота (N), дозвољена примјена у првом четворогодишњем периоду након извршене почетне анализе плодности и 170 kg/ha азота (N), дозвољена примјена након истека четворогодишњег периода.

· Недопуштено је да стајско ђубриво стоји на хрпама на пољу, јер тиме настају велики губици азота, смањује се квалитет ђубрива, али се знатно загађују земљиште и подземна вода.

3.5.3.    Мјере за управљање отпадом

· Прикупљање отпада мора се вршити на начин који искључује негативан утицај на животну средину.

· Отпад прикупљати и разврставати у складу са Планом управљања отпадом и Правилником о категоријама, испитивању и класификацији отпада ("Службени гласник Републике Српске", број: 19/15, 79/18), те збрињавати на основу Уговора са овлаштеним оператерима.

· Водити евиденцију продукованог отпада.

· На локацији проводити селекцију и збрињавање нуспроизвода животињског поријекла у складу са Законом о нуспроизводима животињског поријекла ( „Службени гласник Републике Српске“ број: 60/13) уз обавезно извјештавање.

· У случају угинућа говеда, лешеве одлозити у простор са хлађењем и збринути, по препорукама ветеринара, са овлашћеном институцијом и о томе водити евиденцију.

· Власник животиње дужан је да на прописан начин пријави угинуће животиње и преда труп угинуле животиње овлашћеној организацији за обављање ветеринарско-хигијенске службе.

· Ветеринарско-хигијенска служба мора да обезбиједи: примање пријава о угинућу животиња, превоз животињских трупова и других нус-производа на прописан начин, помоћ при обдукцији, хигијенско одржавање и дезинфекцију мјеста угинућа, објеката за обдукцију, возила и опреме.

· Друга рјешења су:

· да се животињски трупови на прописан начин закопају на сточном гробљу које испуњава прописане услове, од стране јединице локалне управе/самоуправе

· да се спаљују у овлаштеним спалионицама за термички третман ове врсте отпада и у складу са Законом о нуспроизводима животињског поријекла („Службени гласник Републике Српске“, број 60/13).

· Вршити селективно раздвајање отпада по врстама и за то обезбиједити одговарајуће канте које морају бити водонепопусне и на наткривеној површини до момента преузимања од стране комуналне службе.
· Амбалажу од лијекова и превенције и остатке лијекова одвојено сакупљати и збрињавати са овлаштеном институцијом.

· Прије одлагања амбалажу контаминирану опасним супстанцама што више испразнити од производа, не испуштати их у канализацију и воде.

· У случају појаве замашћеног зауљеног отпада, амбалаже која садржи остатке опасних

супстанци или је контаминирана опасним супстанцама и другог отпада. Исти одвојено сакупљати, правилно складиштити, одлагати у намјенски означене посуде/контејнере и у случају појаве већих количина коначно збрињавање повјерити овлаштеном предузећу.

· Спријечити неконтролисано расипање отпада, који је и додатни узрок нарушавања хигијенскоепидемиолошке ситуације ширих размјера.

· Забрањено је формирање, депоновање, одлагање и складиштење било каквих количина фекалија на нехигијенски начин, јер су та мјеста додатни извор епидемиолошких опасности по здравље људи, нарочито током љетног периода када постају легло инсеката и извор неподношљивих непријатних мириса.

· Течни стајњак путем решеткастих подова прикупљати у водонепропусну јаму - осочару.

· Инвеститор је дужан вршити визуелну контролу физичког стања осочаре и њене попуњености, с циљем спречавања исцуривања отпадних вода у земљиште.

· За све врсте отпада који ће настати у току експлоатације фарме закључити Уговоре за збрињавање са овлашћеним предузећима за даљи третман отпад.

· Мјере које се предузимају у циљу смањења производње отпада, посебно опасног отпада.

· Контејнере поставити на водонепропусан простор.

· Инвеститор да прибави Уговоре за збрињавање комуналног отпада.

· Потребно је склопити Уговор за збрињавање отпада од амбалаже од лијекова и превенције и остатке лијекова са надлежним институцијама.

· У случају појаве замашћеног зауљеног отпада, амбалаже која садржи остатке опасних

· супстанци или је контаминирана опасним супстанцама, антифриза, синтетичких моторних уља и другог отпада исти одвојено сакупљати, правилно складиштити, одлагати у најменски означене посуде/контејнере и у случају појаве већих количина коначно збрињавање повјерити овлаштеном предузећу.

· Течни стајњак сакупљати у јами-осочари, а чврсти стајњак на водонепропусној подлози. Редвоно одвожење стајњака на пољопривредне површине.

· Редовно чистити садржај из септичке јаме која је предвиђена за прикупљање отпадних оборинских вода са платоа и око простора за силажу редовно чистити и намјенским возилима (трактор са цистерном) одвозити у биогасну електрану.
· Одговорно лице објеката, треба да активно и ажурно води послове и евиденцију чишћења и одржавања истих, а све наведене послове да обавља по важећем уговору са комуналним предузећем, уз сарадњу и са другим надлежним општинским органима.

· План управљања отпадом треба ажурирати сваких пет година, сходно чл. 22. Закона о управљању отпадом („Службени гласник РС“, број: 111/13, 106/15, 16/18, 70/20, 63/21 и 65/21).
· Проводити и поштовати мјере из Плана управљања отпадом према важећој законској и подзаконској регулативи.

· Врсте отпада које настају и које се морају адекватно збринути:
Табела бр.1: Врсте  отпада које се могу јавити на предметној локацији током изградње објекта
	Шифра
	Назив отпада

	15
	ОТПАД ОД АМБАЛАЖЕ, АПСОРБЕНТИ, КРПЕ ЗА БРИСАЊЕ, ФИЛТЕРСКИ МАТЕРИЈАЛИ И ЗАШТИТНЕ ТКАНИНЕ, АКО НИЈЕ ДРУГАЧИЈЕ СПЕЦИФИКОВАНО

	15 01
	Амбалажа (укључујући посебно сакупљену амбалажу у комуналном отпаду)

	15 01 01
	Папирна и картонска амбалажа



	15 01 02
	Пластична амбалажа

	15 01 04
	Метална амбалажа

	15 02
	Апсорбенти,филтерски материјали, крпе за брисање и заштитна одјећа

	15 02 02*
	Апсорбенти, материјали за филтере (укључујући филтере за уље који нису другачије спецификовани), крпе за брисање, заштитна одјећа, који су контаминирани опасним супстанцама

	17
	ГРАЂЕВИНСКИ ОТПАД

	17 05
	Земља 

	17 05 04
	Земља и камен

	17 05 06
	Муљевити отпад ископан багером

	17 05 08
	Отпад који спада са гусјеница

	20
	Комунални отпади (кућни отпад и слични комерцијални и индустријски отпади), укључујући одвојено сакупљање фракције

	20 01
	одвојено сакупљене фракције (изузев 15 01) 

	20 01 01
	Папир, картон

	20 01 38
	Дрво другачије од оног наведеног у 20 01 37

	20 01 39
	Пластика

	20 03
	Остали комунални отпад

	20 03 01
	Мијешани комунални отпад

	20 02 01
	Биодеградабилни отпад


  Напомена: Опасни отпад у Каталогу отпада има ознаку звијездице (*)

Табела бр.2: Врсте  отпада које се могу јавити на предметној локацији током експлоатације објекта

	Шифра
	Назив отпада

	02
	ОТПАДИ ИЗ ПОЉОПРИВРЕДЕ, ХОРТИКУЛТУРЕ, АКВАКУЛТУРЕ, ШУМАРСТВА, ЛОВА И РИБОЛОВА, ПРИПРЕМЕ И ПРЕРАДЕ ХРАНЕ

	02 01
	Отпади из пољопривреде, хортикултуре, аквакултуре, шумарства, лова и риболова

	02 01 01
	Муљеви од прања и чишћења

	02 01 02
	Отпад од животињског ткива

	02 01 06
	Животињски фцес, урин и ђубриво (укључујући и отпадну сламу), течни отпад, сакупљен одвојено и третирати ван мјеста настајања

	02 02 04
	Муљеви од третмана течног отпада на мјесту настајања

	07
	ОТПАДИ ОД ОРГАНСКИХ ХЕМИЈСКИХ ПРОЦЕСА

	07 06 
	Отпади од производње, формулације, снабдијевања и употребе масти, масноћа, сапуна, детерджената, дезинфекционих и козметичких средстава 

	15 01 10*
	амбалажа која садржи остатке опасних материја или је контаминирана опасним материјама 

	18 02 
	Отпади од истраживања, дијагностике, третмана или превенције болести животиња

	18 02 02*
	Отпади чије сакупљање и одлагање подлијеже посебним захтјевима због спријечавања инфекције

	19
	ОТПАДИ ИЗ ПОСТРОЈЕЊА ЗА ОБРАДУ ОТПАДА, ПОГОНА ЗА ТРЕТМАН ОТПАДНИХ ВОДА ВАН МЈЕСТА НАСТАЈАЊА И ПРИПРЕМУ ВОДЕ ЗА ЉУДСКУ ПОТРОШЊУ И КОРИШЋЕЊЕ У ИНДУСТРИЈИ

	19 20 
	Отпади из механичког третмана отпада (нпр: сортирања, дробљења, компактирања и палетизовања) који нису другачије спецификовани)

	19 20 01
	Папир и картон

	20
	КОМУНАЛНИ ОТПАДИ (КУЋНИ ОТПАД И СЛИЧНИ КОМЕРЦИЈАЛНИ И ИНДУСТРИЈСКИ ОТПАДИ), УКЉУЧУЈУЋИ ОДВОЈЕНО САКУПЉАЊЕ ФРАКЦИЈЕ

	20 03
	Остали комунални отпад

	20 03 01
	Мијешани комунални отпад

	20 03 04
	Муљеви из септичких јама


  Напомена: Опасни отпад у Каталогу отпада има ознаку звијездице (*)
3.5.4. Мјере заштите флоре и фауне

· У случају појаве заразних болести на фарми примјенити одговарајуће санитарно-хигијенске мјере у складу са прописима из области заштите здравља људи и ветеринарства.

· На простору предметне фарме редовно проводити мјере дезинфекције, дезинсекције и дератизације у сарадњи са овлаштеним лицем или организацијом. У случају појаве амброзије (ambrosia artemisiifolia) или др. коровског растиња у оквиру предметне парцеле. Инвеститор је дужан исту да сузбије и уништи. За уништавање коровских врста које се појављују или могу појавити на површинама у околини фарме не користити штетна и опасна средстава за уништавање корова чија је употреба забрањена.
3.5.5.   Мјере заштите у случају спречавање ширења заразних болести

· У случају набавке нових крава примјењивати праксу куповине животиња само познатог здравственог статуса (посједују цертификат о здравственом стању) које су прописно означене.

· За рад на пословима у радном процесу ангажовати стручно оспособљене раднике и за њих обезбиједити редован здравствени преглед.

· Како би се околина предметне фарме, запослени радници и саме животиње заштитиле од појаве болести потребно је строго проводити зоохигијенске мјере заштите (изолација фарми од околине ограђивањем, забрана уласка на фарму незапосленим особама, редовно провођење мјера медицинске санитације-дезинфекције, дезинсекције, дератизације и др.).

· Ако ипак дође до појаве заразне болести, објекте фарми треба затворити, болесне или исцрпљене животиње издвојити и пружити им одговарајућу његу и ветеринарску помоћ.

· У случају појаве угинућа неопходно је пријавити надлежној ветеринарској служби ради утврђивања узрока угинућа и нешкодљивог уклањања леша. Након угинућа обавезно је очистити, опрати и дезинфиковати мјесто на којем се угинула животиња налазила.
· О лијечењу животиња или о њиховом угинућу, треба водити уредну евиденцију.

· Уклањање угинулих животиња треба да обавља институција овлаштена за ту дјелатност према уговору са Инвеститором. 

· Забрањено је оснивање сточног гробља у кругу фарме или изван ње.

3.5.6.  Мјере у случају инцидентних ситуација

У фази изградње и током експлоатације
· Обезбједити довољне количине апсорбента (пиљевина, пијесак, пуцвали и др.) за прикупљање евентуално просутих опасних течности.
· На предметној локацији потребно је активно спроводити мјере заштите од пожара у складу са Законом о заштити од пожара („Службени гласник Републике Српске“, број 94/19) и мјере заштите и здравља запослених радника у складу са Законом о заштити на раду („Службени гласник Републике Српске“, број: 1/08 и 13/10).
· Рад грађевинских машина прилагодити потребном дневном плану градње. Машине искључити приликом необављања грађевинских активности.

· Рад објекта спроводити уз стриктне хигијенско-епидемиолошке мјере, у складу са Законом о заштити становништва од заразних болести („Службени гласник Републике Српске“, број 90/17 и 42/20).
· Радне активности на изградњи фарме и током експлоатације организовати у складу са Правилником о заштити животиња за држање и условима које морају да испуњавају објекти за држање животиња („Службени гласник Републике Српске“, број: 93/12) и Правилником о просторно-техничким условима за смјештај гајених животиња, објектима и опреми у сточарству („Службени гласник Републике Српске“, број 100/15).

3.5.7.   Мјере заштите у случају инцидентних ситуација
У случају пожара потребно је предузети сљедеће мјере:

· Обавијестити ватрогасна друштва-јединице према упутству.
· Потребно је извршити евакуацију објекта.
· Извршити спашавање људи и материјалних добара.
· Приступити гашењу пожара средствима за гашење (угљендиоксид и прах).
· Обезбједити несметан приступ објектима (за ватрогасну службу и сл.).
· Извршити потпуну санацију евентуално настале штете у што краћем временском року.
            3.5.8.   Мјере након затварања постројења
· Локацију фарме вратити у задовољавајуће стање, уклонити сав материјал са локације и терен локацију потпуно уредити.

· Извршити озелењавање кориштених површина на локацији.
         3.6. Инвеститор, Гаврић Иванa из Челопека, обавезнa је да се придржава и осталих мјера заштите животне средине предвиђених у Доказима уз захтјев за издавање еколошке дозволе за предметни објекат.
4. Приликом рада постројења несмију се прекорачити граничне вриједности за загађујуће материје и то:
         4.1. Вриједности квалитета ваздуха на предметној локацији треба бити у складу са Уредбом о вриједностима квалитета ваздуха („Службени гласник Републике Српске“ број 124/12). 
Табела бр.3:  Граничне вриједности квалитета ваздуха
	Период узимања средње вриједности мјерења
	Гранична вриједност
	Граница толеранције
	Толерантна вриједност

	Сумпор – диоксид

	Један сат
	350 µg/m3
	150 µg/m3
	500 µg/m3

	Један дан
	125 µg/m3
	-
	125 µg/m3

	календарска година
	50µg/m3
	
	50 µg/m3

	Азот - диоксид

	Један сат
	150 µg/m3
	75 µg/m3
	225 µg/m3

	Један дан
	85 µg/m3
	40 µg/m3
	125 µg/m3

	Календарска година
	40 µg/m3
	20 µg/m3
	60 µg/m3

	Суспендоване честице (МР10)

	Један дан
	50 µg/m3
	25 µg/m3
	75 µg/m3

	Календарска година
	40 µg/m3
	8 µg/m3
	48 µg/m3

	Угљен моноксид

	Максимална дневна осмочасовна вриједност
	10 µg/m3
	6 µg/m3
	16 µg/m3

	Један дан
	5 µg/m3
	5 µg/m3
	10 µg/m3

	Календарска година
	3 µg/m3
	-
	3 µg/m3


          4.2.   Бука ван локације предметног објекта несмије да прелази дозвољени ниво буке  који је прописан Правилником о граничним вриједностима интензитета звука („Службени гласник Републике Српске“, број 02/23). Предметни објекат налази у трећој зони. Дозвољени нивои вањске буке дати су у сљедећој табели. 

Табела бр. 4: Граничне вриједности индикатора буке на отвореном и у затвореном простору
	ЗОНА
	НАМЈЕНА ПРОСТОРА
	Највиши допуштени мјеродавни ниво буке

LReaqT /dB (A)

	
	
	Lday
	Levening
	Lnight
	Lden

	1.
	Подручја намијењена за одмор, лијечење и опоравак, тиха подручја изван насељеног подручја, укључујући и све категорије заштићених подручја у Републици Српској (национални парк, строги резерват природе, посебни резерват природе, споменик природе, заштићено станиште, заштићени природни пејзаж, заштићени културни пејзаж, парк природе, парк шума, објекат обликоване природе и споменик парковске архитектуре)
	50
	45
	40
	50

	2.
	Искључиво стамбена подручја или тиха подручја унутар насељеног подручја (предшколске и школске зоне)
	55
	55
	40
	56

	3.
	Подручја мјешовите намјене, односно подручја већински стамбене намјене
	55
	55
	45
	57

	4.
	Подручја мјешовите намјене, односно подручја већински пословне намјене (пословно – стамбена подручја, трговачко – стамбена подручја) и подручја непосредно уз магистралне и главне градске саобраћајнице
	65
	65
	50
	66

	5.
	Подручја искључиво занатске, услужно – трговачке, спортско – рекреационе и угоститељско – туристичке намјене
	65
	65
	55
	67

	6.
	Индустријска, складишна и сервисна подручја и транспортни терминали
	На граници ове зоне бука не смије прелазити граничну вриједност у зони са којом се граничи


Зоне намјене простора из табеле одређују се на темељу докумената просторног уређења и Закона о заштити природе („Службени гласник Републике Српске“ број: 20/14). 
  4.3.   Граничне вриједности отпадних вода које се испуштају у крајњи рецепијент морају да буду у складу са Правилником о условима за испуштање отпадних вода у површинске воде („Службени гласник Републике Српске“ бр. 44/01): 
Табела бр. 5: Граничне вриједности за квалитет воде у складу са Правилником о условима за испуштање отпадних вода у површинске воде („Службени гласник Републике Српске“ бр. 44/01):

	ПАРАМЕТАР
	ЈЕДИНИЦА МЈЕРЕ
	ГРАНИЧНА ВРИЈЕДНОСТ

	Температура воде
	°C
	30

	pH
	jedinice pH
	6,5-9,0

	Талог након 0,5 часова таложења
	ml/l
	0,5

	Електропроводљивост 
	µS/cm
	-

	ХПК
	gO2/m3
	125

	Амонијачни азот
	gN/m3
	10

	Нитритни азот
	gN/m3
	1

	Нитратни азот
	gN/m3
	10

	Укупни азот
	gN/m3
	15

	Укупни фосфор
	gP/m3
	3

	Сулфати
	g/m3
	200

	Хлориди 
	mg/m3
	250

	Гвожђе
	mg/m3
	2000

	Цинк
	mg/m3
	1000

	Олово
	mg/m3
	10

	Бакар
	mg/m3
	300

	Арсен
	mg/m3
	100

	Кадмијум
	mg/m3
	10

	Никл
	mg/m3
	10

	Манган
	mg/m3
	500

	Детерџенти 
	mg/m3
	1000

	Минерална уља
	mg/m3
	500


5. Мониторинг
         5.1.  Одговорно лице Гаврић Иванa из Челопека, дужнa је спроводити мониторинг загађујућих материја у периоду важења еколошке дозволе како је прописано у табели:
        Табела број 6: План мониторинга
	Предмет

мониторинга
	Параметар који се

осматра
	Мјесто вршења

мониторинга
	Начин вршења

Мониторинга одабраног фактора/врста опреме за мониторинг
	Вријеме вршења мониторинга, сталан или повремен мониторинг
	Разлог због чега се врши 

монито-ринга

одређеног

параметра

	Квалитет воде
	Општи хемијски и

физичко-хемијски

елементи квалитета

воде према Правилнику

о условима

испуштања

отпадних вода у

површинске воде(„Сл.гл. РС“бр. 44/01)
	На мјесту

инцидентне

ситуације
	У овлаштеном

лабораторију
	Једном годишње
	Да би се

утврдио стваран

утицај

	Квалитет

ваздуха

	Параметри

квалитета ваздуха

(SO2, CO, NOх,

PM10, NH3 ) 
	На локацији фарме

према најближем

стамбеном

објекту


	Теренско

испитивање

мобилном

аутоматском

опремом

	Сваке друге године или  по налогу

надлежног

инспекцијског органа у случају

акцидента
	Утврђивање утицаја на квалитет ваздуха

	Ниво букe
	Мјерење нивоа

буке у кругу

локације
	На граници локације

према најближем

стамбеном

објекту
	Теренско

испитивање

мобилном

аутоматском

опремом
	По налогу

еколошког

инспектора или

по жалби

грађана
	Утврђивање утицаја буке на животну средину

	Одлагање

отпада
	Мјеста за одлагање отпада
	Локација фарме
	Увид на

простор локације
	Свакодневно
	Спрјечавање

стварања

дивљих

депонија

	Квалитет земљишта
	Физичко-хемијски

параметри

(тешки метали,

минерална

уља)

	На пољопривредним

површинама на којима се

примјењује стајњак

са фарме
	У оквиру

парцеле - на

мјесту

акцидента

	У  случају акцидента 
	Утврђивање

загађености

земљишта



5.2. Мониторинг обавља овлашћено правно лице а о резултатима мониторинга одговорно лице обавјештава надлежни орган у поступку обнављања и ревизије еколошке дозволе. 

6.  Чланом 102. Закона о заштити животне средине („Службени гласник РС“, број: 71/12, 79/15 и 70/20) прописана је обавеза вођења Регистара постројења и загађивача.
6.1. Одговорно лице предметног објекта дужно је поступати по члану 8. Правилника о методологији и начину вођења регистара постројења и загађивача („Службени гласник РС“, број 92/07) и извјештава  надлежни орган у Градској управи Града Зворник о подацима наведеним у Табели 2. у формату прописаном у Табели 3. а  које се налазе у прилогу Правилника.
Напомена: Одговорно лице дужно је доставити извјештај надлежном органу управе до 30.јуна текуће године за претходну годину извјештавања. 

7.  Да би се заштитила животна средина, то јест вода, ваздух и земљиште инвеститор је у обавези да испуни предвиђене мјере заштите прописане и другим сагласностима, као и у Доказима уз захтјев за издавање еколошке дозволе.
8.  Саставни дио овог рјешења су Докази уз захтјев за издавање еколошке дозволе и План управљања отпадом, израђени од овлашћене институције „УНИС“ Институт за екологију, заштиту на раду и заштиту од пожара, д.о.о. Источно Сарајево - Пале.
         9.  Сваку од промјена потребно је документовати преко овлаштених субјеката (институција које се баве заштитом радне и животне средине). 
        10.  Еколошка дозвола се издаје на период од 5 (пет) година а што је у складу са чл. 90. став 7. Закона о заштити животне средине („Службени гласник РС“, број: 71/12, 79/15 и 70/20). 
        11.  Обнављање еколошке дозволе врши се на захтјев одговорног лица, који се подноси надлежном органу најкасније три мјесеца прије истека рока, уз који се прилажу докази који су потребни у сврху обнављања и ревизије услова из наведене дозволе (чл. 94. Закона о заштити животне средине и чл. 5. Правилника о поступку ревизије и обнављања еколошких дозвола („Службени гласник РС“, број: 28/13 и 104/17)).
О Б Р А З Л О Ж Е Њ Е

         Инвеститор, Гаврић Иванa из Челопека, дана 09.08.2024.год., поднео је Градској управи Града Зворник, Одјељењу за стамбено комуналне послове и послове саобраћаја Захтјев за издавање еколошке дозволе за објекат штале за крупну стоку и сјеник који се налази у насељу Баљковица, град Зворник, на грађевинској парцели означеној као к.п. број: 2513  К.О. Незук.
         Уз Захтјев су достављени Докази, које је урадила овлашћена институција „УНИС“ Институт за екологију, заштиту на раду и заштиту од пожара, д.о.о. Источно Сарајево - Пале која поседује лиценцу за обављање дјелатности из области заштите животне средине, број: 3-Е/03 од 05.07.2023.год. Докази уз захтјев и План управљања отпадом су саставни дио овог Рјешења. 
Документација је употпуњена 20.08.2024.године на захтјев надлежног органа.
Инвеститор је уз Захтјев за издавање еколошке дозволе, поред Доказа број: 1017/2024 од августа 2024.године, приложио и сљедећу документацију:
· Посједовни лист, број: 664, Републичка управа за геодетске и имовинско правне послове Бања Лука, ПЈ Зворник, број: 21.21-952.1-1-1155/2024-1 од 24.07.2024.год.

· Земљишнокњижни извадак, Републичка управа за геодетске и имовинско – правне послове, ПЈ Зворник, број: 21.21/714.1-1-845/2024 од 24.07.2024.год.
· Локацијске услове, Одјељење за просторно уређење Градска управа Града Зворник, број: 04-364-16/2024 од 27.03.2024.год.

· Доказ о уплати градске административне таксе.

       Сходно члану 88. Закона о заштити животне средине, заинтересована јавност је о поднешеном захтјеву била упозната обавјештењем постављеним на огласној плочи Градске управе Града Зворника и на интернет страници Града Зворник у периоду 20.08.- 20.09.2024. год. У Законом предвиђеном року од 30 дана  није изјављена ниједна примједба.
          О резултатима мониторинга одговорно лице обавјештава надлежни орган у поступку обнављања и ревизије еколошке дозволе, сходно члану 92. Закона о заштити животне средине („Службени гласник РС“, број: 71/12, 79/15 и 70/20).
Одговорно лице предметног објекта дужно је обавестити надлежни орган о промјени одговорног лица, на основу члана 4. Правилника о поступку ревизије и обнављања еколошких дозвола („Службени гласник РС“, број: 28/13 и 104/17 ).
Одговорно лице предметног објекта сходно члану 8. став 2. Правилника о методологији и начину вођења регистра постројења и загађивача („Службени гласник РС“, бр. 92/07) дужно је доставити извјештај о постројењима / загађивачима надлежном органу Градске управе Града Зворник о подацима наведеним у Табели 2. у формату прописаном у Табели 3. а  које се налазе у прилогу Правилника.
Одговорно лице предметног објекта дужно је поднијети захтјев за обнову еколошке дозволе најкасније три мјесеца прије истека важеће дозволе, на основу члана 5. Правилника о поступку ревизије и обнављања еколошких дозвола („Службени гласник РС“, број: 28/13 и 104/17) и чл. 94. Закона о заштити животне средине („Службени гласник РС“, број: 71/12, 79/15 и 70/20).
 Имајући у виду да су докази у складу са чланом 85. Закона о заштити животне средине  („Службени гласник РС“, број: 71/12, 79/15 и 70/20), да је инвеститор приложио сву неопходну документацију, као и да није било примједби јавности  одлучено је као у диспозитиву рјешења.
Градска административна такса је наплаћена у износу од 40,00 КМ и наплаћена је по тарифном броју 10. Одлуке о административним таксама Града Зворника („Службени гласник Града Зворника“, број 3/16 и 8/21).
Против овог рјешења допуштена је жалба Министарству за просторно уређење     грађевинарство и екологију Републике Српске у року од 15 дана од дана достављања рјешења.
Жалба се предаје путем овог органа писмено или усмено на записник, а таксира се са 10,00 КМ републичке административне таксе, по тарифном броју 2. Закона о административним таксама („Службени гласник РС“, број: 100/11, 103/11, 67/13 и 123/20).
        Обрадила
      Сања Бјековић
Доставити :                                                                                       НАЧЕЛНИК  ОДЈЕЉЕЊА

- подносиоцу захтјева                                                               Бранко Јашић, дипл.инж.
- еколошком инспектору
- одјељење за просторно уређење
- архива

- евиденцији

